[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 7.2.2006

KOM(2006) 53 endelig

2003/0300 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c) om Europa-Parlamentets ændringsforslagtil Rådets fælles holdning vedrørende et forslag til

EUROPA-PARLAMENTETS OG RÅDETS DIREKTIV om energieffektivitet i slutanvendelserne og om energitjenester (og om ophævelse af Rådets direktiv 93/76/EØF) KOM (2003) 739 endelig, C6-0298/2005-2003/0300 (COD)

OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2003/0300 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslagtil Rådets fælles holdning vedrørende et forslag til

EUROPA-PARLAMENTETS OG RÅDETS DIREKTIV om energieffektivitet i slutanvendelserne og om energitjenester (og om ophævelse af Rådets direktiv 93/76/EØF) KOM (2003) 739 endelig, C6-0298/2005-2003/0300 (COD)

1. INDLEDNING

Ifølge EF-traktatens artikel 251, stk. 2, tredje afsnit, litra (c), skal Kommissionen afgive udtalelse om de ændringsforslag, Europa-Parlamentet stiller ved andenbehandlingen. Kommissionen forelægger hermed sin udtalelse om Parlamentets ændringsforslag.

2. BAGGRUND

a) Kommissionens beslutning: 10.12. 2003.

b) Forslag sendt til Europa-Parlamentet og Rådet: 11.12.2003.

c) Udtalelse fra Regionsudvalget: 17.6.2004.

d) Udtalelse fra Det Europæiske Økonomiske og Sociale Udvalg: 28.10.2004.

e) Udtalelse fra Europa-Parlamentets førstebehandling: 7.6.2005.

f) Politisk enighed i Rådet: 28.6.2005.

g) Vedtagelse af den fælles holdning: 23.9.2005.

h) Udtalelse fra Europa-Parlamentets andenbehandling: 13.12.2005.

3. FORMÅLET MED FORSLAGET

Formålet med forslaget er at fremme energieffektivitet og energitjenester og at udvikle markederne herfor til gavn for både miljøbeskyttelse og energiforsyningssikkerhed.

Forslaget sigter mod at fjerne de barrierer af bl.a. oplysningsmæssig, finansiel og institutionel art, der står i vejen for den fulde udnyttelse af det betydelige potentiale for energibesparelser, der findes i alle medlemsstaterne. Til dette formål indeholder forslaget følgende krav: bedre oplysning; bedre kvalificering samt godkendelse af leverandører af energitjenester og energieffektivitet; fremme af finansieringsinstrumenter for energibesparelser; bedre tariferingsstrukturer; bedre finansieringsmekanismer; bedre energisyn; og bedre forbrugsmåling og fakturering. Til sikring af, at direktivet gennemføres så effektivt som muligt, opstiller det også et ensartet årligt energisparemål såvel som energispareforpligtelser for den offentlige sektor. Endvidere forpligtes energileverandører i detailleddet og energidistributører til at yde kunderne energitjenester og bedre energieffektivitet. For at alle disse forbedringer i energieffektiviteten kan måles og rapporteres, opstiller direktivet også ensartede målemetoder og rapporteringskrav rettet til medlemsstaterne.

4. KOMMISSIONENS UDTALELSE OM EUROPA PARLAMENTETS ÆNDRINGSFORSLAG

4.1. Ændringsforslag, som Kommissionen har accepteret

Kommissionen kan godtage alle Europa-Parlamentets 49 ændringsforslag fuldt ud. De er resultatet af en kompromispakke, som Europa-Parlamentet og Rådet var nået til enighed om ved andenbehandlingen. Ændringerne er i tråd med målsætningerne med Kommissionens forslag og indfører visse obligatoriske elementer, som opvejer mangelen på et bindende energisparemål og et særskilt mål for den offentlige sektor[1]. Det banede også vejen for vedtagelsen af kompromispakken, at der – på grundlag af ændring 73 (om artikel 4, stk. 2) og ændring 84 (om artikel 14, stk. 2) - er indført nationale energieffektivitetshandlingsplaner og dertil knyttede rapporteringskrav. Endvidere har Kommissionen lettere kunnet godtage kompromispakken takket være indførelsen af bindende krav for den offentlige sektor – baseret på ændring 75 (om artikel 5, stk. 1, andet afsnit).

Ændringerne til den fælles holdning vedrører især:

- Nye betragtninger, der præciserer visse betingelser, der er fastsat i artiklerne, navnlig artikel 4, 5 og 6, hvor der opstilles energisparemål, forpligtelser for den offentlige sektor og for energidistributører og energileverandører i detailleddet.

- Definitioner (artikel 3), som – dog kun i beskeden grad – udvider direktivets anvendelsesområde.

- Indførelsen af et mellemliggende energisparemål for det tredje år, hvor direktivet anvendes. Dette mål skal senest den 30. juni 2007 anføres i den første nationale energieffektivitetshandlingsplan, sammen med en oversigt over medlemsstatens strategi for opnåelse af det mellemliggende mål og det samlede mål (artikel 4, stk. 2).

- Systematiske og strenge rapporteringskrav til medlemsstaterne og Kommissionen (artikel 14), herunder om aktiviteter i den offentlige sektor (betragtning 10 b).

- Udvikling af ordningen til beregning af energieffektivitetsforbedringer (artikel 15 og bilag I, III og IV).

- Indførelsen af en vejledende liste over energiomdannelsesmarkeder og -undermarkeder, for hvilke der kan udarbejdes benchmarks (bilag IVa).

- Indførelsen af forpligtelser for den offentlige sektor med hensyn til krav til energieffektivitet ved indkøb, leje, erstatning og opgradering af bygninger (bilag V).

5. KONKLUSION

I henhold til EF-traktatens artikel 250, stk. (2), ændrer Kommissionen sit forslag som anført ovenfor.

[1] Det skal erindres, at Kommissionen afviste den fælles holdning, fordi den ikke indeholdt obligatoriske energisparemål og heller ikke noget særskilt energisparemål for den offentlige sektor..